Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 520/12/5511	Žilina, 31.8.2012
EEČ : 2-43-358-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
	dňa 18.06.2012 o 19.00 hod. v Žiline na ulici Závodskej číslo 14 prechovával u seba jeden ks papierovej cigarety s neznámou zelenou sušenou rastlinou, pričom skúmaním KEÚ PZ bolo zistené, že sa jedná o rastlinu rodu cannabis o hmotnosti 0,53 g, s obsahom THC cca 50 mg, čo zodpovedá obvykle dvom jednorázovým dávkam drogy, pričom konopa je uvedená v I. skupine omamných látok a THC v I. skupine psychotropných látok uvedených v zozname, ktorý je prílohou zákona č. 13/2004 Z. z., ktorým sa mení a dopĺňa zákon č. 139/98 Z. z. o omamných látkach, psychotropných látkach a prípravkoch v znení zákona č. 260/99 Z. z.	

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Na Okresnú prokuratúru v Žiline bol Obvodným oddelením PZ XXXXX-západ doručený spisový materiál obv. XXXXX, stíhaného pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. s návrhom na podanie obžaloby.

	Preštudovaním spisového materiálu som zistila, že skutočnosti, ktoré spisový materiál obsahuje odôvodňujú vznesenie obvinenia XXXXX pre hore uvedený prečin. Okrem vlastného doznania je obvinený usvedčovaný aj ďalšími dôkazmi a to najmä zápisnicou o vydaní veci, znaleckým posudkom KEÚ PZ Slovenská Ľupča a úradnými záznamami. 

	V priebehu skráteného vyšetrovania sa obvinený XXXXX k trestnému činu priznal, svoje konanie oľutoval. 

	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor podmienečne zastaviť trestné stíhanie, ak obvinený vyhlásil, že spáchal skutok a vzhľadom na osobu obvineného s prihliadnutím na jeho doterajší život a okolnosti prípadu, možno takéto rozhodnutie považovať za dostatočné. 

	Keďže v prípade obvineného XXXXX boli splnené všetky zákonom stanovené podmienky, nakoľko obvinený sa priznal, jedná sa o prečin u ktorého možno uložiť trest odňatia slobody do 3 rokov, obvinený má v registri trestov jeden záznam staršieho dáta, na ktorý sa neprihliada, priestupkovo prejednávaný nebol, je možné v jeho prípade využiť postup uvedený v § 216 Tr. por. Obvinenému zároveň určujem skúšobnú dobu v trvaní 1 rok.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ingrid Šamajová
prokurátorka